Nedozor

Nedozor je dnes už zaniknutá obec v okrese Turčianske Teplice, ktorá zanikla zlúčením s obcou Rakša v roku 1934.

Polohopis 
Dnes už je Nedozor v podstate úplne spojený s obcou Rakša, no podľa mapy v Belovom diele Turčianska stolica sa nachádzal na južnom brehu potoka Rakša.

Dejiny 
Nedozor jestvoval už v prvej polovici trinásteho storočia. Keď bol v roku 1264 kostol v Michale obdarovaný pozemkami, časť z nich bola podľa listín vykrojená z nedozorského chotára. V roku 1277 pridal zvolenský župan Biter Matejovi, synovi Ondrejovmu pole, ktoré sa podľa jeho popisu polohy zhoduje s Nedozorom (v listinách sa spomína ako Terra Nunsyr). Potom prechádzal z rúk do rúk Nyáryovcov a malých turčianskych zemanov (Ruttkay, Záthurecký, Raksányi). Nedozor nebol nikdy veľký, v roku 1715 žilo v ňom päť sedliackych a päť želiarskych rodín. O sto rokov neskôr mal 177 obyvateľov. V roku 1934 bol zlúčený s Rakšou a tento stav trvá dodnes.

Kultúra a zaujímavosti

Pamiatky 
 Dedinská zvonica, murovaná ľudová stavba na pôdoryse štvorca s barokovou helmicou z roku 1820. Stavba má hladké fasády, rezonančné otvory sú ukončené segmentom, strecha je pokrytá šindľom. Nachádza sa tu zvon z roku 1829 od S. Hackenbergera z Kremnice.

Referencie 

Rakša (okres Turčianske Teplice)
Slovenské obce zaniknuté zlúčením